b'\n_START_ARTICLE_\nMoskovska podzemna \xc5\xbeeleznica\n_START_PARAGRAPH_\nMoskovska podzemna \xc5\xbeeleznica (rusko \xd0\x9c\xd0\xbe\xd1\x81\xd0\xba\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\xbc\xd0\xb5\xd1\x82\xd1\x80\xd0\xbe\xd0\xbf\xd0\xbe\xd0\xbb\xd0\xb8\xd1\x82\xd0\xb5\xd0\xbd) je za\xc4\x8dela delovati 15. maja 1935. Takrat so odprli odsek\xc2\xa0\xc2\xbbSokolniki \xe2\x80\x93 Park kulturi\xc2\xab\xc2\xa0in vejo\xc2\xa0\xc2\xbbOhotnyj rjad \xe2\x80\x93 Smolenskaja\xc2\xab. Skupna dol\xc5\xbeina prve obratujo\xc4\x8de proge je zna\xc5\xa1ala 11,2\xc2\xa0km. Danes moskovska podzemna \xc5\xbeeleznica predstavlja razvejan sistem prog s 182 postajami. Dele\xc5\xbe podzemne \xc5\xbeeleznice v javnem potni\xc5\xa1kem prometu danes predstavlja kar 57\xc2\xa0%. Metro (kot podzemno \xc5\xbeelznico imenujejo Rusi) pa ne opravlja samo pomembne funkcije mestnega transporta, ampak posredno tudi druge naloge: v podzemnih hodnikih pri vhodih je zaradi velike koncentracije ljudi vedno veliko trgovin, stojnic, kioskov ... Med drugo svetovno vojno so hodniki predstavljali podzemno zakloni\xc5\xa1\xc4\x8de za mestne prebivalce in tudi danes je nekaj hodnikov zgrajenih tako, da se jih da neprodu\xc5\xa1no zapreti v primeru voja\xc5\xa1kega napada ali naravne katastrofe. Danes so postaje v mestnem sredi\xc5\xa1\xc4\x8du (znotraj kro\xc5\xbene proge) zaradi poslikav ena od moskovskih turisti\xc4\x8dnih znamenitosti._NEWLINE_Proge so speljane v obliki zvezde in se v centru na nekaj glavnih postajah sekajo. Za bolj\xc5\xa1e povezovanje med progami skrbi Kro\xc5\xbena proga (rusko: \xd0\xba\xd0\xbe\xd0\xbb\xd1\x8c\xd1\x86\xd0\xb5\xd0\xb2\xd0\xb0\xd1\x8f \xd0\xbb\xd0\xb8\xd0\xbd\xd0\xb8\xd1\x8f), v zadnjem \xc4\x8dasu pa postaja jasno, da bo zaradi \xc5\xa1irjenja mesta potrebna \xc5\xa1e zunanja kro\xc5\xbena proga._NEWLINE_Dnevno se na moskovski podzemni \xc5\xbeeleznici pelje 8,8 milijona potnikov, med tednom pa \xc5\xa1tevilo potnikov velikokrat prese\xc5\xbee 9 milijonov, kar predstavlja neke vrste svetovni rekord._NEWLINE_Sistem sestavlja 12 prog s skupno dol\xc5\xbeino 325,4\xc2\xa0km, 194 postaj (56 postaj, kjer se sekata dve progi, 25 postaj, kjer se seka tri ali ve\xc4\x8d prog, 14 nadzemnih postaj), po katerih dnevno prepelje 9449 vlakov. Ve\xc4\x8d kot polovica postaj v mestu predstavlja za\xc4\x8detek ali konec poti za ve\xc4\x8d kot 50.000 ljudi, najbolj obremenjene postaje pa dnevno uporabi tudi ve\xc4\x8d kot 150.000 ljudi. Povpre\xc4\x8dna dol\xc5\xbeina ene vo\xc5\xbenje je 13\xc2\xa0km. Vlaki peljejo s povpre\xc4\x8dno hitrostjo (v to hitrost so vra\xc4\x8dunani tudi postanki na postajah) 41,55\xc2\xa0km/h, kar omogo\xc4\x8da kar najkraj\xc5\xa1i interval med vlaki, tj. 90 sekund._NEWLINE_Kolektiv Moskovske podzemne \xc5\xbeeleznice danes predstavlja ve\xc4\x8d kot 35.000 ljudi._NEWLINE_V zadnjih letih so kot dodatek k Moskovski podzemni \xc5\xbeeleznici za\xc4\x8deli graditi enotirno nadzemno \xc5\xbeeleznico.'